
　　　　大般若波罗蜜多经　卷第三百九十一

　　　　　　大唐三藏法师玄奘奉　　诏译

　　　　初分成熟有情品第七十一之二

　　「善现！若菩萨摩诃萨修行般若波罗蜜多，方便善巧安住苦圣谛时，不得苦圣谛，不得能住，不得所住，不得所为，亦不远离如是诸法而住苦圣谛，是菩萨摩诃萨则能圆满修菩萨道。善现！若菩萨摩诃萨修行般若波罗蜜多，方便善巧安住集、灭、道圣谛时，不得集、灭、道圣谛，不得能住，不得所住，不得所为，亦不远离如是诸法而住集、灭、道圣谛，是菩萨摩诃萨则能圆满修菩萨道。如是，善现！诸菩萨摩诃萨修行般若波罗蜜多，方便善巧修菩萨道令得圆满，能证无上正等菩提。
　　「善现！若菩萨摩诃萨修行般若波罗蜜多，方便善巧修行四静虑时，不得四静虑，不得能修，不得所修，不得所为，亦不远离如是诸法而修四静虑，是菩萨摩诃萨则能圆满修菩萨道。善现！若菩萨摩诃萨修行般若波罗蜜多，方便善巧修行四无量、四无色定时，不得四无量、四无色定，不得能修，不得所修，不得所为，亦不远离如是诸法而修四无量、四无色定，是菩萨摩诃萨则能圆满修菩萨道。如是，善现！诸菩萨摩诃萨修行般若波罗蜜多，方便善巧修菩萨道令得圆满，能证无上正等菩提。
　　「善现！若菩萨摩诃萨修行般若波罗蜜多，方便善巧修行八解脱时，不得八解脱，不得能修，不得所修，不得所为，亦不远离如是诸法而修八解脱，是菩萨摩诃萨则能圆满修菩萨道。善现！若菩萨摩诃萨修行般若波罗蜜多，方便善巧修行八胜处、九次第定、十遍处时，不得八胜处、九次第定、十遍处，不得能修，不得所修，不得所为，亦不远离如是诸法而修八胜处、九次第定、十遍处，是菩萨摩诃萨则能圆满修菩萨道。如是，善现！诸菩萨摩诃萨修行般若波罗蜜多，方便善巧修菩萨道令得圆满，能证无上正等菩提。
　　「善现！若菩萨摩诃萨修行般若波罗蜜多，方便善巧修行一切陀罗尼门时，不得一切陀罗尼门，不得能修，不得所修，不得所为，亦不远离如是诸法而修一切陀罗尼门，是菩萨摩诃萨则能圆满修菩萨道。善现！若菩萨摩诃萨修行般若波罗蜜多，方便善巧修行一切三摩地门时，不得一切三摩地门，不得能修，不得所修，不得所为，亦不远离如是诸法而修一切三摩地门，是菩萨摩诃萨则能圆满修菩萨道。如是，善现！诸菩萨摩诃萨修行般若波罗蜜多，方便善巧修菩萨道令得圆满，能证无上正等菩提。
　　「善现！若菩萨摩诃萨修行般若波罗蜜多，方便善巧修行空解脱门时，不得空解脱门，不得能修，不得所修，不得所为，亦不远离如是诸法而修空解脱门，是菩萨摩诃萨则能圆满修菩萨道。善现！若菩萨摩诃萨修行般若波罗蜜多，方便善巧修行无相、无愿解脱门时，不得无相、无愿解脱门，不得能修，不得所修，不得所为，亦不远离如是诸法而修无相、无愿解脱门，是菩萨摩诃萨则能圆满修菩萨道。如是，善现！诸菩萨摩诃萨修行般若波罗蜜多，方便善巧修菩萨道令得圆满，能证无上正等菩提。
　　「善现！若菩萨摩诃萨修行般若波罗蜜多，方便善巧修行极喜地时，不得极喜地，不得能修，不得所修，不得所为，亦不远离如是诸法而修极喜地，是菩萨摩诃萨则能圆满修菩萨道。善现！若菩萨摩诃萨修行般若波罗蜜多，方便善巧修行离垢地、发光地、焰慧地、极难胜地、现前地、远行地、不动地、善慧地、法云地时，不得离垢地乃至法云地，不得能修，不得所修，不得所为，亦不远离如是诸法而修离垢地乃至法云地，是菩萨摩诃萨则能圆满修菩萨道。如是，善现！诸菩萨摩诃萨修行般若波罗蜜多，方便善巧修菩萨道令得圆满，能证无上正等菩提。
　　「善现！若菩萨摩诃萨修行般若波罗蜜多，方便善巧修行五眼时，不得五眼，不得能修，不得所修，不得所为，亦不远离如是诸法而修五眼，是菩萨摩诃萨则能圆满修菩萨道。善现！若菩萨摩诃萨修行般若波罗蜜多，方便善巧修行六神通时，不得六神通，不得能修，不得所修，不得所为，亦不远离如是诸法而修六神通，是菩萨摩诃萨则能圆满修菩萨道。如是，善现！诸菩萨摩诃萨修行般若波罗蜜多，方便善巧修菩萨道令得圆满，能证无上正等菩提。
　　「善现！若菩萨摩诃萨修行般若波罗蜜多，方便善巧修行佛十力时，不得佛十力，不得能修，不得所修，不得所为，亦不远离如是诸法而修佛十力，是菩萨摩诃萨则能圆满修菩萨道。善现！若菩萨摩诃萨修行般若波罗蜜多，方便善巧修行四无所畏、四无碍解、大慈、大悲、大喜、大舍、十八佛不共法时，不得四无所畏乃至十八佛不共法，不得能修，不得所修，不得所为，亦不远离如是诸法而修四无所畏乃至十八佛不共法，是菩萨摩诃萨则能圆满修菩萨道。如是，善现！诸菩萨摩诃萨修行般若波罗蜜多，方便善巧修菩萨道令得圆满，能证无上正等菩提。
　　「善现！若菩萨摩诃萨修行般若波罗蜜多，方便善巧修行三十二大士相时，不得三十二大士相，不得能修，不得所修，不得所为，亦不远离如是诸法而修三十二大士相，是菩萨摩诃萨则能圆满修菩萨道。善现！若菩萨摩诃萨修行般若波罗蜜多，方便善巧修行八十随好时，不得八十随好，不得能修，不得所修，不得所为，亦不远离如是诸法而修八十随好，是菩萨摩诃萨则能圆满修菩萨道。如是，善现！诸菩萨摩诃萨修行般若波罗蜜多，方便善巧修菩萨道令得圆满，能证无上正等菩提。
　　「善现！若菩萨摩诃萨修行般若波罗蜜多，方便善巧修行无忘失法时，不得无忘失法，不得能修，不得所修，不得所为，亦不远离如是诸法而修无忘失法，是菩萨摩诃萨则能圆满修菩萨道。善现！若菩萨摩诃萨修行般若波罗蜜多，方便善巧修行恒住舍性时，不得恒住舍性，不得能修，不得所修，不得所为，亦不远离如是诸法而修恒住舍性，是菩萨摩诃萨则能圆满修菩萨道。如是，善现！诸菩萨摩诃萨修行般若波罗蜜多，方便善巧修菩萨道令得圆满，能证无上正等菩提。
　　「善现！若菩萨摩诃萨修行般若波罗蜜多，方便善巧修行一切智时，不得一切智，不得能修，不得所修，不得所为，亦不远离如是诸法而修一切智，是菩萨摩诃萨则能圆满修菩萨道。善现！若菩萨摩诃萨修行般若波罗蜜多，方便善巧修行道相智、一切相智时，不得道相智、一切相智，不得能修，不得所修，不得所为，亦不远离如是诸法而修道相智、一切相智，是菩萨摩诃萨则能圆满修菩萨道。如是，善现！诸菩萨摩诃萨修行般若波罗蜜多，方便善巧修菩萨道令得圆满，能证无上正等菩提。
　　「善现！若菩萨摩诃萨修行般若波罗蜜多，方便善巧修行一切菩萨摩诃萨行时，不得一切菩萨摩诃萨行，不得能修，不得所修，不得所为，亦不远离如是诸法而修一切菩萨摩诃萨行，是菩萨摩诃萨则能圆满修菩萨道。善现！若菩萨摩诃萨修行般若波罗蜜多，方便善巧修行诸佛无上正等菩提时，不得无上正等菩提，不得能修，不得所修，不得所为，亦不远离如是诸法而修诸佛无上正等菩提，是菩萨摩诃萨则能圆满修菩萨道。如是，善现！诸菩萨摩诃萨修行般若波罗蜜多，方便善巧修菩萨道令得圆满，能证无上正等菩提。」
　　尔时，具寿舍利子白佛言：「世尊！云何菩萨摩诃萨修行般若波罗蜜多时，勇猛正勤修菩提道？」
　　佛言：「舍利子！若菩萨摩诃萨修行般若波罗蜜多时方便善巧，不和合色，不离散色；不和合受、想、行、识，不离散受、想、行、识。何以故？如是诸法皆无自性可合、离故。
　　「舍利子！若菩萨摩诃萨修行般若波罗蜜多时方便善巧，不和合眼处，不离散眼处；不和合耳、鼻、舌、身、意处，不离散耳、鼻、舌、身、意处。何以故？如是诸法皆无自性可合、离故。
　　「舍利子！若菩萨摩诃萨修行般若波罗蜜多时方便善巧，不和合色处，不离散色处；不和合声、香、味、触、法处，不离散声、香、味、触、法处。何以故？如是诸法皆无自性可合、离故。
　　「舍利子！若菩萨摩诃萨修行般若波罗蜜多时方便善巧，不和合眼界，不离散眼界；不和合耳、鼻、舌、身、意界，不离散耳、鼻、舌、身、意界。何以故？如是诸法皆无自性可合、离故。
　　「舍利子！若菩萨摩诃萨修行般若波罗蜜多时方便善巧，不和合色界，不离散色界；不和合声、香、味、触、法界，不离散声、香、味、触、法界。何以故？如是诸法皆无自性可合、离故。
　　「舍利子！若菩萨摩诃萨修行般若波罗蜜多时方便善巧，不和合眼识界，不离散眼识界；不和合耳、鼻、舌、身、意识界，不离散耳、鼻、舌、身、意识界。何以故？如是诸法皆无自性可合、离故。
　　「舍利子！若菩萨摩诃萨修行般若波罗蜜多时方便善巧，不和合眼触，不离散眼触；不和合耳、鼻、舌、身、意触，不离散耳、鼻、舌、身、意触。何以故？如是诸法皆无自性可合、离故。
　　「舍利子！若菩萨摩诃萨修行般若波罗蜜多时方便善巧，不和合眼触为缘所生诸受，不离散眼触为缘所生诸受；不和合耳、鼻、舌、身、意触为缘所生诸受，不离散耳、鼻、舌、身、意触为缘所生诸受。何以故？如是诸法皆无自性可合、离故。
　　「舍利子！若菩萨摩诃萨修行般若波罗蜜多时方便善巧，不和合地界，不离散地界；不和合水、火、风、空、识界，不离散水、火、风、空、识界。何以故？如是诸法皆无自性可合、离故。
　　「舍利子！若菩萨摩诃萨修行般若波罗蜜多时方便善巧，不和合因缘，不离散因缘；不和合等无间缘、所缘缘、增上缘，不离散等无间缘、所缘缘、增上缘。何以故？如是诸法皆无自性可合、离故。
　　「舍利子！若菩萨摩诃萨修行般若波罗蜜多时方便善巧，不和合从缘所生诸法，不离散从缘所生诸法。何以故？如是诸法皆无自性可合、离故。
　　「舍利子！若菩萨摩诃萨修行般若波罗蜜多时方便善巧，不和合无明，不离散无明；不和合行、识、名色、六处、触、受、爱、取、有、生、老死愁叹苦忧恼，不离散行乃至老死愁叹苦忧恼。何以故？如是诸法皆无自性可合、离故。
　　「舍利子！若菩萨摩诃萨修行般若波罗蜜多时方便善巧，不和合布施波罗蜜多，不离散布施波罗蜜多；不和合净戒、安忍、精进、静虑、般若波罗蜜多，不离散净戒、安忍、精进、静虑、般若波罗蜜多。何以故？如是诸法皆无自性可合、离故。
　　「舍利子！若菩萨摩诃萨修行般若波罗蜜多时方便善巧，不和合内空，不离散内空；不和合外空、内外空、空空、大空、胜义空、有为空、无为空、毕竟空、无际空、散空、无变异空、本性空、自相空、共相空、一切法空、不可得空、无性空、自性空、无性自性空，不离散外空乃至无性自性空。何以故？如是诸法皆无自性可合、离故。
　　「舍利子！若菩萨摩诃萨修行般若波罗蜜多时方便善巧，不和合四念住，不离散四念住；不和合四正断、四神足、五根、五力、七等觉支、八圣道支，不离散四正断乃至八圣道支。何以故？如是诸法皆无自性可合、离故。
　　「舍利子！若菩萨摩诃萨修行般若波罗蜜多时方便善巧，不和合苦圣谛，不离散苦圣谛；不和合集、灭、道圣谛，不离散集、灭、道圣谛。何以故？如是诸法皆无自性可合、离故。
　　「舍利子！若菩萨摩诃萨修行般若波罗蜜多时方便善巧，不和合四静虑，不离散四静虑；不和合四无量、四无色定，不离散四无量、四无色定。何以故？如是诸法皆无自性可合、离故。
　　「舍利子！若菩萨摩诃萨修行般若波罗蜜多时方便善巧，不和合八解脱，不离散八解脱；不和合八胜处、九次第定、十遍处，不离散八胜处、九次第定、十遍处。何以故？如是诸法皆无自性可合、离故。
　　「舍利子！若菩萨摩诃萨修行般若波罗蜜多时方便善巧，不和合陀罗尼门，不离散陀罗尼门；不和合三摩地门，不离散三摩地门。何以故？如是诸法皆无自性可合、离故。
　　「舍利子！若菩萨摩诃萨修行般若波罗蜜多时方便善巧，不和合空解脱门，不离散空解脱门；不和合无相、无愿解脱门，不离散无相、无愿解脱门。何以故？如是诸法皆无自性可合、离故。
　　「舍利子！若菩萨摩诃萨修行般若波罗蜜多时方便善巧，不和合极喜地，不离散极喜地；不和合离垢地、发光地、焰慧地、极难胜地、现前地、远行地、不动地、善慧地、法云地，不离散离垢地乃至法云地。何以故？如是诸法皆无自性可合、离故。
　　「舍利子！若菩萨摩诃萨修行般若波罗蜜多时方便善巧，不和合五眼，不离散五眼；不和合六神通，不离散六神通。何以故？如是诸法皆无自性可合、离故。
　　「舍利子！若菩萨摩诃萨修行般若波罗蜜多时方便善巧，不和合佛十力，不离散佛十力；不和合四无所畏、四无碍解、大慈、大悲、大喜、大舍、十八佛不共法，不离散四无所畏乃至十八佛不共法。何以故？如是诸法皆无自性可合、离故。
　　「舍利子！若菩萨摩诃萨修行般若波罗蜜多时方便善巧，不和合三十二大士相，不离散三十二大士相；不和合八十随好，不离散八十随好。何以故？如是诸法皆无自性可合、离故。
　　「舍利子！若菩萨摩诃萨修行般若波罗蜜多时方便善巧，不和合无忘失法，不离散无忘失法；不和合恒住舍性，不离散恒住舍性。何以故？如是诸法皆无自性可合、离故。
　　「舍利子！若菩萨摩诃萨修行般若波罗蜜多时方便善巧，不和合一切智，不离散一切智；不和合道相智、一切相智，不离散道相智、一切相智。何以故？如是诸法皆无自性可合、离故。
　　「舍利子！若菩萨摩诃萨修行般若波罗蜜多时方便善巧，不和合预流果，不离散预流果；不和合一来、不还、阿罗汉果、独觉菩提，不离散一来、不还、阿罗汉果、独觉菩提。何以故？如是诸法皆无自性可合、离故。
　　「舍利子！若菩萨摩诃萨修行般若波罗蜜多时方便善巧，不和合一切菩萨摩诃萨行，不离散一切菩萨摩诃萨行；不和合诸佛无上正等菩提，不离散诸佛无上正等菩提。何以故？如是诸法皆无自性可合、离故。
　　「如是，舍利子！菩萨摩诃萨修行般若波罗蜜多，勇猛正勤修菩提道。」
　　尔时，具寿舍利子复白佛言；「世尊！若一切法都无自性可合、离者，云何菩萨摩诃萨引发般若波罗蜜多，诸菩萨摩诃萨于中修学？世尊！若菩萨摩诃萨不学般若波罗蜜多，终不能得所求无上正等菩提。」
　　佛告舍利子：「如是！如是！如汝所说。若菩萨摩诃萨不学般若波罗蜜多，终不能得所求无上正等菩提。舍利子！诸菩萨摩诃萨要学般若波罗蜜多，乃能证得所求无上正等菩提。舍利子！诸菩萨摩诃萨所求无上正等菩提，要有方便善巧乃能证得，非无方便善巧而可证得。
　　「舍利子！诸菩萨摩诃萨修行般若波罗蜜多时，若见有法自性可得则应可取，不见有法自性可得当何所取？所谓不取此是般若波罗蜜多，此是静虑波罗蜜多，此是精进波罗蜜多，此是安忍波罗蜜多，此是净戒波罗蜜多，此是布施波罗蜜多；此是色，此是受、想、行、识；此是眼处，此是耳、鼻、舌、身、意处；此是色处，此是声、香、味、触、法处；此是眼界，此是耳、鼻、舌、身、意界；此是色界，此是声、香、味、触、法界；此是眼识界，此是耳、鼻、舌、身、意识界；此是眼触，此是耳、鼻、舌、身、意触；此是眼触为缘所生诸受，此是耳、鼻、舌、身、意触为缘所生诸受；此是地界，此是水、火、风、空、识界；此是因缘，此是等无间缘、所缘缘、增上缘；此是从缘所生诸法；此是无明，此是行、识、名色、六处、触、受、爱、取、有、生、老死愁叹苦忧恼；此是内空，此是外空、内外空、空空、大空、胜义空、有为空、无为空、毕竟空、无际空、散空、无变异空、本性空、自相空、共相空、一切法空、不可得空、无性空、自性空、无性自性空；此是四念住，此是四正断、四神足、五根、五力、七等觉支、八圣道支；此是苦圣谛，此是集、灭、道圣谛；此是四静虑，此是四无量、四无色定；此是八解脱，此是八胜处、九次第定、十遍处；此是陀罗尼门，此是三摩地门；此是空解脱门，此是无相、无愿解脱门；此是极喜地，此是离垢地、发光地、焰慧地、极难胜地、现前地、远行地、不动地、善慧地、法云地；此是五眼，此是六神通；此是佛十力，此是四无所畏、四无碍解、大慈、大悲、大喜、大舍、十八佛不共法；此是三十二大士相，此是八十随好；此是无忘失法，此是恒住舍性；此是一切智，此是道相智、一切相智；此是预流果，此是一来、不还、阿罗汉果、独觉菩提；此是一切菩萨摩诃萨行，此是诸佛无上正等菩提；此是异生，此是声闻，此是独觉，此是菩萨，此是如来。
　　「舍利子！菩萨摩诃萨修行般若波罗蜜多，如实了知一切法性皆不可取，所谓般若波罗蜜多不可取，静虑波罗蜜多不可取，精进波罗蜜多不可取，安忍波罗蜜多不可取，净戒波罗蜜多不可取，布施波罗蜜多不可取；色不可取，受、想、行、识不可取；眼处不可取，耳、鼻、舌、身、意处不可取；色处不可取，声、香、味、触、法处不可取；眼界不可取，耳、鼻、舌、身、意界不可取；色界不可取，声、香、味、触、法界不可取；眼识界不可取，耳、鼻、舌、身、意识界不可取；眼触不可取，耳、鼻、舌、身、意触不可取；眼触为缘所生诸受不可取，耳、鼻、舌、身、意触为缘所生诸受不可取；地界不可取，水、火、风、空、识界不可取；因缘不可取，等无间缘、所缘缘、增上缘不可取；从缘所生诸法不可取；无明不可取，行、识、名色、六处、触、受、爱、取、有、生、老死愁叹苦忧恼不可取；内空不可取，外空、内外空、空空、大空、胜义空、有为空、无为空、毕竟空、无际空、散空、无变异空、本性空、自相空、共相空、一切法空、不可得空、无性空、自性空、无性自性空不可取；四念住不可取，四正断、四神足、五根、五力、七等觉支、八圣道支不可取；苦圣谛不可取，集、灭、道圣谛不可取；四静虑不可取，四无量、四无色定不可取；八解脱不可取，八胜处、九次第定、十遍处不可取；陀罗尼门不可取，三摩地门不可取；空解脱门不可取，无相、无愿解脱门不可取；极喜地不可取，离垢地、发光地、焰慧地、极难胜地、现前地、远行地、不动地、善慧地、法云地不可取；五眼不可取，六神通不可取；佛十力不可取，四无所畏、四无碍解、大慈、大悲、大喜、大舍、十八佛不共法不可取；三十二大士相不可取，八十随好不可取、无忘失法不可取，恒住舍性不可取；一切智不可取，道相智、一切相智不可取；预流果不可取，一来、不还、阿罗汉果、独觉菩提不可取；一切菩萨摩诃萨行不可取，诸佛无上正等菩提不可取；一切异生不可取，一切声闻不可取，一切独觉不可取，一切菩萨摩诃萨不可取，一切如来不可取。
　　「舍利子！是不可取波罗蜜多即是无障波罗蜜多，如是无障波罗蜜多即是般若波罗蜜多，诸菩萨摩诃萨应于中学。舍利子！诸菩萨摩诃萨于中学时尚不得学，况得无上正等菩提！况得般若波罗蜜多！况得菩萨法！况得诸佛法！况得独觉法！况得声闻法！况得异生法！何以故？舍利子！无少法有自性，于如是无性为自性法中，何等是异生法？何等是预流法？何等是一来法？何等是不还法？何等是阿罗汉法？何等是独觉法？何等是菩萨法？何等是如来法？舍利子！如是诸法既不可得，依何等法可施设有补特伽罗？补特伽罗既不可得，云何可说此是异生，此是预流，此是一来，此是不还，此是阿罗汉，此是独觉，此是菩萨摩诃萨，此是如来、应、正等觉？」
　　时，舍利子白佛言：「世尊！若一切法皆无自性、都非实有，依何等事而可了知此是异生，此是异生法；此是预流，此是预流法；此是一来，此是一来法；此是不还，此是不还法；此是阿罗汉，此是阿罗汉法；此是独觉，此是独觉法；此是菩萨摩诃萨，此是菩萨摩诃萨法；此是如来、应、正等觉，此是如来、应、正等觉法？」
　　佛告舍利子：「于汝意云何？为实有色，实有受、想、行、识，如诸愚夫异生执不？」
　　舍利子言：「不也！世尊！不也！善逝！但由颠倒愚夫异生有如是执。」
　　「舍利子！为实有眼处，实有耳、鼻、舌、身、意处，如诸愚夫异生执不？」
　　「不也！世尊！不也！善逝！但由颠倒愚夫异生有如是执。」
　　「舍利子！为实有色处，实有声、香、味、触、法处，如诸愚夫异生执不？」
　　「不也！世尊！不也！善逝！但由颠倒愚夫异生有如是执。」
　　「舍利子！为实有眼界，实有耳、鼻、舌、身、意界，如诸愚夫异生执不？」
　　「不也！世尊！不也！善逝！但由颠倒愚夫异生有如是执。」
　　「舍利子！为实有色界，实有声、香、味、触、法界，如诸愚夫异生执不？」
　　「不也！世尊！不也！善逝！但由颠倒愚夫异生有如是执。」
　　「舍利子！为实有眼识界，实有耳、鼻、舌、身、意识界，如诸愚夫异生执不？」
　　「不也！世尊！不也！善逝！但由颠倒愚夫异生有如是执。」
　　「舍利子！为实有眼触，实有耳、鼻、舌、身、意触，如诸愚夫异生执不？」
　　「不也！世尊！不也！善逝！但由颠倒愚夫异生有如是执。」
　　「舍利子！为实有眼触为缘所生诸受，实有耳、鼻、舌、身、意触为缘所生诸受，如诸愚夫异生执不？」
　　「不也！世尊！不也！善逝！但由颠倒愚夫异生有如是执。」
　　「舍利子！为实有地界，实有水、火、风、空、识界，如诸愚夫异生执不？」
　　「不也！世尊！不也！善逝！但由颠倒愚夫异生有如是执。」
　　「舍利子！为实有因缘，实有等无间缘、所缘缘、增上缘，如诸愚夫异生执不？」
　　「不也！世尊！不也！善逝！但由颠倒愚夫异生有如是执。」
　　「舍利子！为实有从缘所生诸法，如诸愚夫异生执不？」
　　「不也！世尊！不也！善逝！但由颠倒愚夫异生有如是执。」
　　「舍利子！为实有无明，实有行、识、名色、六处、触、受、爱、取、有、生、老死愁叹苦忧恼，如诸愚夫异生执不？」
　　「不也！世尊！不也！善逝！但由颠倒愚夫异生有如是执。」
　　「舍利子！为实有布施波罗蜜多，实有净戒、安忍、精进、静虑、般若波罗蜜多，如诸愚夫异生执不？」
　　「不也！世尊！不也！善逝！但由颠倒愚夫异生有如是执。」
　　「舍利子！为实有内空，实有外空、内外空、空空、大空、胜义空、有为空、无为空、毕竟空、无际空、散空、无变异空、本性空、自相空、共相空、一切法空、不可得空、无性空、自性空、无性自性空，如诸愚夫异生执不？」
　　「不也！世尊！不也！善逝！但由颠倒愚夫异生有如是执。」
　　「舍利子！为实有四念住，实有四正断、四神足、五根、五力、七等觉支、八圣道支，如诸愚夫异生执不？」
　　「不也！世尊！不也！善逝！但由颠倒愚夫异生有如是执。」
　　「舍利子！为实有苦圣谛，实有集、灭、道圣谛，如诸愚夫异生执不？」
　　「不也！世尊！不也！善逝！但由颠倒愚夫异生有如是执。」
　　「舍利子！为实有四静虑，实有四无量、四无色定，如诸愚夫异生执不？」
　　「不也！世尊！不也！善逝！但由颠倒愚夫异生有如是执。」
　　「舍利子！为实有八解脱，实有八胜处、九次第定、十遍处，如诸愚夫异生执不？」
　　「不也！世尊！不也！善逝！但由颠倒愚夫异生有如是执。」
　　「舍利子！为实有陀罗尼门，实有三摩地门，如诸愚夫异生执不？」
　　「不也！世尊！不也！善逝！但由颠倒愚夫异生有如是执。」
　　「舍利子！为实有空解脱门，实有无相、无愿解脱门，如诸愚夫异生执不？」
　　「不也！世尊！不也！善逝！但由颠倒愚夫异生有如是执。」
　　「舍利子！为实有极喜地，实有离垢地、发光地、焰慧地、极难胜地、现前地、远行地、不动地、善慧地、法云地，如诸愚夫异生执不？」
　　「不也！世尊！不也！善逝！但由颠倒愚夫异生有如是执。」
　　「舍利子！为实有五眼，实有六神通，如诸愚夫异生执不？」
　　「不也！世尊！不也！善逝！但由颠倒愚夫异生有如是执。」
　　「舍利子！为实有佛十力，实有四无所畏、四无碍解、大慈、大悲、大喜、大舍、十八佛不共法，如诸愚夫异生执不？」
　　「不也！世尊！不也！善逝！但由颠倒愚夫异生有如是执。」
　　「舍利子！为实有三十二大士相，实有八十随好，如诸愚夫异生执不？」
　　「不也！世尊！不也！善逝！但由颠倒愚夫异生有如是执。」
　　「舍利子！为实有无忘失法，实有恒住舍性，如诸愚夫异生执不？」
　　「不也！世尊！不也！善逝！但由颠倒愚夫异生有如是执。」
　　「舍利子！为实有一切智，实有道相智、一切相智，如诸愚夫异生执不？」
　　「不也！世尊！不也！善逝！但由颠倒愚夫异生有如是执。」
　　「舍利子！为实有预流果，实有一来、不还、阿罗汉果、独觉菩提，如诸愚夫异生执不？」
　　「不也！世尊！不也！善逝！但由颠倒愚夫异生有如是执。」
　　「舍利子！为实有一切菩萨摩诃萨行，实有诸佛无上正等菩提，如诸愚夫异生执不？」
　　「不也！世尊！不也！善逝！但由颠倒愚夫异生有如是执。」
　　「舍利子！为实有异生，实有预流、一来、不还、阿罗汉、独觉、菩萨摩诃萨、如来应正等觉，如诸愚夫异生执不？」
　　「不也！世尊！不也！善逝！但由颠倒愚夫异生有如是执。」
　　佛言：「舍利子！诸菩萨摩诃萨修行般若波罗蜜多方便善巧，虽观诸法皆无自性、都非实有，而依世俗发趣无上正等菩提，为诸有情种种宣说，令得正解远离颠倒。」

　　大般若波罗蜜多经卷第三百九十一

