
　　　　大般若波罗蜜多经　卷第四百四十四

　　　　　　大唐三藏法师玄奘奉　　诏译

　　　　第二分成办品第四十八

　　尔时，具寿善现白佛言：「世尊！甚深般若波罗蜜多，为大事故出现世间，为不可思议事故出现世间，为不可称量事故出现世间，为无数量事故出现世间，为无等等事故出现世间。」
　　佛告善现：「如是！如是！如汝所说。甚深般若波罗蜜多，为大事故出现世间，乃至为无等等事故出现世间。何以故？善现！甚深般若波罗蜜多，能成办布施波罗蜜多，亦能成办净戒、安忍、精进、静虑、般若波罗蜜多；能成办内空，亦能成办外空、内外空、空空、大空、胜义空、有为空、无为空、毕竟空、无际空、散无散空、本性空、自共相空、一切法空、不可得空、无性空、自性空、无性自性空；能成办真如，亦能成办法界、法性、不虚妄性、不变异性、平等性、离生性、法定、法住、实际、虚空界、不思议界；能成办苦圣谛，亦能成办集、灭、道圣谛；能成办四静虑，亦能成办四无量、四无色定；能成办八解脱，亦能成办八胜处、九次第定、十遍处；能成办四念住，亦能成办四正断、四神足、五根、五力、七等觉支、八圣道支；能成办空解脱门，亦能成办无相、无愿解脱门；能成办三乘十地，亦能成办菩萨十地；能成办五眼，亦能成办六神通；能成办如来十力，亦能成办四无所畏、四无碍解、大慈、大悲、大喜、大舍、十八佛不共法；能成办三十二大士相，亦能成办八十随好；能成办无忘失法，亦能成办恒住舍性；能成办一切陀罗尼门，亦能成办一切三摩地门；能成办预流果，亦能成办一来、不还、阿罗汉果、独觉菩提。能成办一切菩萨摩诃萨行，亦能成办诸佛无上正等菩提；能成办一切智，亦能成办道相智、一切相智。
　　「善现！如刹帝利灌顶大王，威德自在降伏一切，以诸国事付嘱大臣，端拱无为，安隐快乐。如来亦尔，为大法王，威德自在降伏一切，以声闻法、若独觉法、若菩萨法、若诸佛法，皆悉付嘱甚深般若波罗蜜多，由此般若波罗蜜多，皆能成办一切事业。是故，善现！甚深般若波罗蜜多，为大事故出现世间，乃至为无等等事故出现世间。
　　「复次，善现！甚深般若波罗蜜多，于色无取无执故，出现世间能成办事；于受、想、行、识无取无执故，出现世间能成办事。于眼处无取无执故，出现世间能成办事；于耳、鼻、舌、身、意处无取无执故，出现世间能成办事。于色处无取无执故，出现世间能成办事；于声、香、味、触、法处无取无执故，出现世间能成办事。于眼界无取无执故，出现世间能成办事；于耳、鼻、舌、身、意界无取无执故，出现世间能成办事。于色界无取无执故，出现世间能成办事；于声、香、味、触、法界无取无执故，出现世间能成办事。于眼识界无取无执故，出现世间能成办事；于耳、鼻、舌、身、意识界无取无执故，出现世间能成办事。于眼触无取无执故，出现世间能成办事；于耳、鼻、舌、身、意触无取无执故，出现世间能成办事。于眼触为缘所生诸受无取无执故，出现世间能成办事；于耳、鼻、舌、身、意触为缘所生诸受无取无执故，出现世间能成办事。于地界无取无执故，出现世间能成办事；于水、火、风、空、识界无取无执故，出现世间能成办事。于无明无取无执故，出现世间能成办事；于行、识、名色、六处、触、受、爱、取、有、生、老死无取无执故，出现世间能成办事。于布施波罗蜜多无取无执故，出现世间能成办事；乃至于般若波罗蜜多无取无执故，出现世间能成办事。于内空无取无执故，出现世间能成办事；乃至于无性自性空无取无执故，出现世间能成办事。于真如无取无执故，出现世间能成办事；乃至于不思议界无取无执故，出现世间能成办事。于苦圣谛无取无执故，出现世间能成办事；于集、灭、道圣谛无取无执故，出现世间能成办事。于四静虑无取无执故，出现世间能成办事；于四无量、四无色定无取无执故，出现世间能成办事。于八解脱无取无执故，出现世间能成办事；于八胜处、九次第定、十遍处无取无执故，出现世间能成办事。于四念住无取无执故，出现世间能成办事；乃至于八圣道支无取无执故，出现世间能成办事。于空解脱门无取无执故，出现世间能成办事；于无相、无愿解脱门无取无执故，出现世间能成办事。于三乘十地无取无执故，出现世间能成办事；于菩萨十地无取无执故，出现世间能成办事。于五眼无取无执故，出现世间能成办事；于六神通无取无执故，出现世间能成办事。于如来十力无取无执故，出现世间能成办事；乃至于十八佛不共法无取无执故，出现世间能成办事。于三十二大士相无取无执故，出现世间能成办事；于八十随好无取无执故，出现世间能成办事。于无忘失法无取无执故，出现世间能成办事；于恒住舍性无取无执故，出现世间能成办事。于一切陀罗尼门无取无执故，出现世间能成办事；于一切三摩地门无取无执故，出现世间能成办事。于预流果无取无执故，出现世间能成办事；乃至于独觉菩提无取无执故，出现世间能成办事。于一切菩萨摩诃萨行无取无执故，出现世间能成办事；于诸佛无上正等菩提无取无执故，出现世间能成办事。于一切智无取无执故，出现世间能成办事；于道相智、一切相智无取无执故，出现世间能成办事。」
　　尔时，具寿善现白佛言：「世尊！云何如是甚深般若波罗蜜多，于色无取无执，于受、想、行、识亦无取无执，乃至于一切智无取无执，于道相智、一切相智亦无取无执故，出现世间能成办事？」
　　佛告善现：「于意云何？汝颇见色可取可执不？颇见受、想、行、识可取可执不？乃至颇见一切智可取可执不？颇见道相智、一切相智可取可执不？」
　　善现对曰：「不也！世尊！不也！善逝！」
　　佛言：「善现！善哉！善哉！如是！如是！如汝所说。善现！我亦不见色可取可执，不见受、想、行、识可取可执，乃至不见一切智可取可执，不见道相智、一切相智可取可执，由不见故不取，由不取故不执。由此因缘，甚深般若波罗蜜多，于色无取无执，于受、想、行、识无取无执，如是乃至于一切智无取无执，于道相智、一切相智亦无取无执。
　　「善现！我亦不见一切如来、应、正等觉所有正等觉法、如来法、自然觉法、一切智法可取可执，由不见故不取，由不取故不执。甚深般若波罗蜜多亦复如是，都不见有一切如来、应、正等觉所有正等觉法、如来法、自然觉法、一切智法可取可执，由此因缘无取无执。是故，善现！诸菩萨摩诃萨修行般若波罗蜜多时，不应于色若取若执，不应于受、想、行、识若取若执，如是乃至不应于一切智若取若执，不应于道相智、一切相智若取若执，亦不应于一切如来、应、正等觉所有正等觉法、如来法、自然觉法、一切智法若取若执。」
　　尔时，欲色界诸天众俱白佛言：「世尊！如是般若波罗蜜多最为甚深，难见难觉，不可寻思超寻思境，寂静微妙审谛沉密，极聪慧者乃能了知。若诸有情能深信解如是般若波罗蜜多，当知彼曾供养过去无量诸佛，于诸佛所发弘誓愿多种善根，事多善友，已为无量善友摄受，乃能信解如是般若波罗蜜多。若有得闻如是般若波罗蜜多深生信解，当知彼类即是菩萨，定得无上正等菩提。世尊！假使三千大千世界诸有情类，一切皆成随信行、随法行、第八、预流、一来、不还、阿罗汉、独觉，彼所成就若智若断，不如有人一日于此甚深般若波罗蜜多忍乐思惟，称量观察。是人于此甚深般若波罗蜜多所成就忍，胜彼智断无量无边。何以故？诸随信行若智若断，乃至独觉若智若断，皆是已得无生法忍诸菩萨摩诃萨忍少分故。」
　　尔时，佛告诸天众言：「善哉！善哉！如汝所说。诸随信行、若随法行、第八、预流、一来、不还、阿罗汉、独觉所有智断，皆是已得无生法忍诸菩萨摩诃萨忍之少分。天众当知！若善男子、善女人等，暂听如是甚深般若波罗蜜多，闻已信解、书写、受持、读诵、修习、思惟、演说，是善男子、善女人等速出生死证得涅槃，成就如来正等觉智，胜求二乘诸善男子、善女人等远离般若波罗蜜多，学余经典若经一劫若一劫余。所以者何？于此般若波罗蜜多甚深经中，广说一切微妙胜法，诸随信行、若随法行、第八、预流、一来、不还、阿罗汉、独觉、菩萨摩诃萨皆应于此精勤修学，随所愿求皆速究竟所作事业，一切如来、应、正等觉皆依此学，已证、正证、当证无上正等菩提。」
　　时，诸天众俱发声言：「如是般若波罗蜜多是大波罗蜜多，是不可思议波罗蜜多，是不可称量波罗蜜多，是无数量波罗蜜多，是无等等波罗蜜多。世尊！诸随信行、若随法行、第八、预流、一来、不还、阿罗汉、独觉皆于如是甚深（别本有「般若」二字）波罗蜜多，精勤修学，速出生死，证无余依般涅槃界。一切菩萨摩诃萨众皆于如是甚深般若波罗蜜多，精勤修学，速证无上正等菩提，入无余依般涅槃界。世尊！虽诸声闻、独觉、菩萨皆依如是甚深般若波罗蜜多，精勤修学，各得究竟所作事业，而是般若波罗蜜多无增无减。」
　　尔时，欲界、色界天众说是语已欢喜踊跃，于此般若波罗蜜多深生信乐，顶礼佛足右绕三匝辞佛还宫，去会未远俱时不现。
　　尔时，具寿善现白佛言：「世尊！若菩萨摩诃萨闻说如是甚深般若波罗蜜多深生信解，书写、受持、读诵、修习、思惟、演说，供养恭敬、尊重赞叹，是菩萨摩诃萨从何处没来生此间？」
　　佛告善现：「若菩萨摩诃萨闻说如是甚深般若波罗蜜多深生信解，书写、受持、读诵、修习、如理思惟、供养恭敬、尊重赞叹，常随法师请（别本有作「咨」者）问义趣，若行、若立、若坐、若卧无时暂舍，于新生犊不离其母，乃至未得甚深般若波罗蜜多所有义趣，究竟通利，能为他说，终不舍离如是般若波罗蜜多甚深经典及说法师。善现当知！是菩萨摩诃萨从人中没来生此间。何以故？善现！是菩萨摩诃萨先世已闻甚深般若波罗蜜多，闻已受持、读诵、修习、如理思惟，复能书写众宝严饰，又以种种上妙花鬘、涂散等香、衣服、璎珞、宝幢、幡盖、伎乐、灯明，供养恭敬、尊重赞叹。由此善根离八无暇，从人趣没还生人中，闻说如是甚深般若波罗蜜多，深生信解，书写、受持、读诵、修习、思惟、演说，供养恭敬、尊重赞叹。」
　　时，具寿善现复白佛言：「世尊！颇有菩萨摩诃萨成就如是殊胜功德，供养承事他方如来、应、正等觉，从彼处没来生此间，闻说如是甚深般若波罗蜜多深生信解，书写、受持、读诵、修习、思惟、演说，供养恭敬、尊重赞叹，无懈倦不？」
　　佛告善现：「如是！如是！有菩萨摩诃萨成就如是殊胜功德，供养承事他方如来、应、正等觉，从彼处没来生此间，闻说如是甚深般若波罗蜜多深生信解，书写、受持、读诵、修习、思惟、演说，供养恭敬、尊重赞叹，无懈倦心。所以者何？是菩萨摩诃萨先从他方无量佛所，闻说如是甚深般若波罗蜜多，深生信解，书写、受持、读诵、修习、思惟、演说，供养恭敬、尊重赞叹，无懈倦心，彼乘如是善根力故，从彼处没来生此间。
　　「复次，善现！有菩萨摩诃萨从睹史多天众同分没来生人中，彼亦成就如是功德。所以者何？是菩萨摩诃萨先世已于睹史多天慈氏菩萨摩诃萨所，请问般若波罗蜜多甚深义趣，彼乘如是善根力故，从彼处没来生人中，闻说如是甚深般若波罗蜜多深生信解，书写、受持、读诵、修习、思惟、演说，供养恭敬、尊重赞叹，无懈倦心。
　　「复次，善现！有菩萨乘诸善男子、善女人等，虽于先世得闻般若波罗蜜多乃至布施波罗蜜多，而不请问甚深义趣，今生人中闻说如是甚深般若波罗蜜多，其心迷闷、犹豫、怯弱，或生异解，难可开悟。
　　「复次，善现！有菩萨乘诸善男子、善女人等，虽于先世得闻内空乃至无性自性空，而不请问甚深义趣；虽于先世得闻真如乃至不思议界，而不请问甚深义趣；虽于先世得闻苦、集、灭、道圣谛，而不请问甚深义趣。今生人中闻说如是甚深般若波罗蜜多，其心迷闷、犹豫、怯弱，或生异解，难可开悟。
　　「复次，善现！有菩萨乘诸善男子、善女人等，虽于先世得闻四静虑、四无量、四无色定，而不请问甚深义趣；虽于先世得闻八解脱、八胜处、九次第定、十遍处，而不请问甚深义趣；虽于先世得闻四念住乃至八圣道支，而不请问甚深义趣；虽于先世得闻空、无相、无愿解脱门，而不请问甚深义趣；虽于先世得闻三乘、菩萨十地，而不请问甚深义趣。今生人中闻说如是甚深般若波罗蜜多，其心迷闷、犹豫、怯弱，或生异解，难可开悟。
　　「复次，善现！有菩萨乘诸善男子、善女人等，虽于先世得闻五眼、六神通，而不请问甚深义趣；虽于先世得闻佛十力乃至十八佛不共法，而不请问甚深义趣；虽于先世得闻三十二大士相、八十随好，而不请问甚深义趣；虽于先世得闻无忘失法、恒住舍性，而不请问甚深义趣；虽于先世得闻陀罗尼门、三摩地门，而不请问甚深义趣；虽于先世得闻菩萨摩诃萨行、诸佛无上正等菩提，而不请问甚深义趣；虽于先世得闻一切智、道相智、一切相智，而不请问甚深义趣，今生人中闻说如是甚深般若波罗蜜多，其心迷闷、犹豫、怯弱，或生异解，难可开悟。
　　「复次，善现！有菩萨乘诸善男子、善女人等，虽于先世得闻般若波罗蜜多，亦曾请问甚深义趣，或经一日、二日、三日、四日、五日，而不如说精进修行。今生人中闻说如是甚深般若波罗蜜多，设经一日、二日、三日、四日、五日，其心坚固无能坏者，若离所闻甚深般若波罗蜜多，寻便退失心生犹豫。何以故？善现！是菩萨乘诸善男子、善女人等由于先世得闻般若波罗蜜多，虽亦请问甚深义趣，而不如说精进修行故，于今生若遇善友殷勤劝励，便乐听受甚深般若波罗蜜多，若无善友殷勤劝励，便于此经不乐听受。彼于般若波罗蜜多，或时乐闻、或时不乐、或时坚固、或时退失，其心轻动进退非恒，犹如轻毛随风飘转。当知如是住菩萨乘诸善男子、善女人等，发趣大乘经时未久，未多亲近真善知识，未多供养诸佛世尊，未曾受持、读诵、书写、思惟、演说甚深般若波罗蜜多。
　　「善现当知！是菩萨乘诸善男子、善女人等，未学般若波罗蜜多乃至布施波罗蜜多，未学内空乃至无性自性空，未学真如乃至不思议界，未学苦、集、灭、道圣谛，未学四静虑、四无量、四无色定，未学八解脱、八胜处、九次第定、十遍处，未学四念住乃至八圣道支，未学空、无相、无愿解脱门，未学三乘、菩萨十地，未学五眼、六神通，未学如来十力乃至十八佛不共法，未学三十二大士相、八十随好，未学无忘失法、恒住舍性，未学一切陀罗尼门、三摩地门，未学一切菩萨摩诃萨行、诸佛无上正等菩提，未学一切智、道相智、一切相智。善现当知！是菩萨乘诸善男子、善女人等新趣大乘，于大乘法成就少分信敬爱乐，未能书写、受持、读诵、修习、思惟、为他演说甚深般若波罗蜜多。
　　「复次，善现！住菩萨乘诸善男子、善女人等，若不书写、受持、读诵、修习、思惟、为他演说甚深般若波罗蜜多，若不以般若波罗蜜多乃至布施波罗蜜多摄受有情，乃至若不以一切智、道相智、一切相智摄受有情，是菩萨乘诸善男子、善女人等，不为般若波罗蜜多乃至布施波罗蜜多之所守护，乃至不为一切智、道相智、一切相智之所守护。是菩萨乘诸善男子、善女人等，不能随顺修行般若波罗蜜多乃至布施波罗蜜多，乃至不能随顺修行一切智、道相智、一切相智，由此因缘堕声闻地、或独觉地。何以故？是菩萨乘诸善男子、善女人等于深般若波罗蜜多，不能书写、受持、读诵、修习、思惟、为他演说，亦不能以甚深般若波罗蜜多，广说乃至一切相智摄受有情，不能随顺修行般若波罗蜜多，广说乃至一切相智，不为般若波罗蜜多之所守护，乃至不为一切相智之所守护，由此因缘堕声闻地、或独觉地。」

　　　　第二分船等喻品第四十九之一

　　佛告善现：「譬如泛海所乘船破，其中诸人若不取木、器物、浮囊、板片、死尸为依附者，定知溺死不至彼岸。若能取木、器物、浮囊、板片、死尸为所依附，当知是类终不没死，得至安隐大海彼岸，无损无害受诸快乐。如是，善现！若菩萨乘诸善男子、善女人等，虽于大乘成就少分信敬爱乐，若不书写、受持、读诵、思惟、修习、为他演说甚深般若波罗蜜多为所依附，当知如是住菩萨乘诸善男子、善女人等，中道衰败不证无上正等菩提，退入声闻或独觉地。若菩萨乘诸善男子、善女人等，有于大乘成就圆满信敬爱乐，若能书写、受持、读诵、思惟、修习、为他演说甚深般若波罗蜜多为所依附，当知如是住菩萨乘诸善男子、善女人等，终不中道退入声闻或独觉地，定证无上正等菩提。
　　「复次，善现！如人欲度险恶旷野，若不摄受资粮器具，不能达到安乐国土，于其中道遭苦失命。如是，善现！若菩萨乘诸善男子、善女人等，设于无上正等菩提有信、有忍、有清净心、有胜意乐、有欲胜解、有舍精进，若不摄受甚深般若波罗蜜多及余功德，当知如是住菩萨乘诸善男子、善女人等，中道衰败不证无上正等菩提，退入声闻或独觉地。善现当知！如人欲度险恶旷野，若能摄受资粮器具，必当达到安乐国土，终不中道遭苦舍命。如是，善现！若菩萨乘诸善男子、善女人等，已于无上正等菩提有信、有忍、有清净心、有胜意乐、有欲胜解、有舍精进，复能摄受甚深般若波罗蜜多及余功德，当知如是住菩萨乘诸善男子、善女人等，终不中道损耗退败，超声闻地及独觉地，成熟有情、严净佛土，疾证无上正等菩提。
　　「复次，善现！譬如男子及诸女人，执持坏瓶诣河取水，若池、若井、若泉、若渠，当知此瓶不久烂坏。何以故？是瓶未熟不堪盛水，终归地故。如是，善现！有菩萨乘诸善男子、善女人等，设于无上正等菩提有信、有忍、有清净心、有胜意乐、有欲胜解、有舍精进，若不摄受甚深般若波罗蜜多方便善巧，则便远离般若、静虑、精进、安忍、净戒、布施波罗蜜多，亦复远离内空、外空、内外空、空空、大空、胜义空、有为空、无为空、毕竟空、无际空、散无散空、本性空、自共相空、一切法空、不可得空、无性空、自性空、无性自性空，亦复远离真如、法界、法性、不虚妄性、不变异性、平等性、离生性、法定、法住、实际、虚空界、不思议界，亦复远离苦、集、灭、道圣谛，亦复远离四静虑、四无量、四无色定，亦复远离八解脱、八胜处、九次第定、十遍处，亦复远离四念住、四正断、四神足、五根、五力、七等觉支、八圣道支，亦复远离空、无相、无愿解脱门，亦复远离菩萨十地，亦复远离五眼、六神通，亦复远离如来十力、四无所畏、四无碍解、大慈、大悲、大喜、大舍、十八佛不共法，亦复远离无忘失法、恒住舍性，亦复远离陀罗尼门、三摩地门，亦复远离成熟有情、严净佛土，亦复远离一切智、道相智、一切相智。当知如是住菩萨乘诸善男子、善女人等，中道衰败不证无上正等菩提，退入声闻或独觉地。
　　「善现当知！譬如男子或诸女人，持烧熟瓶诣河取水，若池、若井、若泉、若渠，当知此瓶终不烂坏。何以故？是瓶善熟堪任盛水，极坚牢故。如是，善现！有菩萨乘诸善男子、善女人等，若于无上正等菩提有信、有忍、有清净心、有胜意乐、有欲胜解、有舍精进，复能摄受甚深般若波罗蜜多方便善巧，便不远离般若、静虑、精进、安忍、净戒、布施波罗蜜多，如是乃至不远离一切智、道相智、一切相智，由是因缘常为诸佛及诸菩萨摩诃萨众摄受护念。当知如是住菩萨乘诸善男子、善女人等，终不中道衰耗退败，超声闻地及独觉地，成熟有情、严净佛土，疾证无上正等菩提。
　　「复次，善现！譬如商人无巧便智，船在海岸未具装治，即持财物安置其上，牵著水中速便进发。当知是船中道坏没，人船财物各散异处，如是商人无巧便智，丧失身命及大财宝。如是，善现！有菩萨乘诸善男子、善女人等，设于无上正等菩提有信、有忍、有清净心、有胜意乐、有欲胜解、有舍精进，若不摄受甚深般若波罗蜜多方便善巧，则便远离般若、静虑、精进、安忍、净戒、布施波罗蜜多，如是乃至远离一切智、道相智、一切相智，当知如是住菩萨乘诸善男子、善女人等中道衰败，丧失身命及大财宝，丧身命者谓堕声闻或独觉地，失财宝者谓失无上正等菩提。
　　「善现当知！譬如商人有巧便智，先在海岸装治船已，方牵入水知无穿穴，后持财物置上而去，当知是船必不坏没，人物安隐达所至处。如是，善现！有菩萨乘诸善男子、善女人等，若于无上正等菩提有信、有忍、有清净心、有胜意乐、有欲胜解、有舍精进，复能摄受甚深般若波罗蜜多方便善巧，便不远离般若、静虑、精进、安忍、净戒、布施波罗蜜多，乃至不远离一切智、道相智、一切相智，由是因缘常为诸佛及诸菩萨摩诃萨众摄受护念。当知如是住菩萨乘诸善男子、善女人等，终不中道衰耗退败，超声闻地及独觉地，成熟有情、严净佛土，疾证无上正等菩提。
　　「复次，善现！譬如有人年百二十，老耄衰朽复加众病，所谓风病、热病、痰病或三杂病，于意云何？是老病人颇从床座能自起不？」
　　善现对曰：「不也！世尊！不也！善逝！」
　　佛告善现：「是人设有扶令起立，亦无力行一俱卢舍、二俱卢舍、三俱卢舍。所以者何？老病甚故。如是，善现！有菩萨乘诸善男子、善女人等，设于无上正等菩提有信、有忍、有清净心、有胜意乐、有欲胜解、有舍精进，若不摄受甚深般若波罗蜜多方便善巧，则便远离般若、静虑、精进、安忍、净戒、布施波罗蜜多，如是乃至远离一切智、道相智、一切相智。当知如是住菩萨乘诸善男子、善女人等中道衰败，不证无上正等菩提，退入声闻或独觉地。何以故？以不摄受甚深般若波罗蜜多方便善巧，离诸功德，诸佛菩萨不护念故。
　　「善现当知！譬如有人年百二十，老耄衰朽，复加众病，谓风、热、痰或三杂病，是老病人欲从床座起往他处而自不能，有二健人各扶一腋，徐策令起而告之言：『莫有所难，随意欲往，我等二人终不相弃，必达所趣安隐无损。』如是，善现！有菩萨乘诸善男子、善女人等，若于无上正等菩提有信、有忍、有清净心、有胜意乐、有欲胜解、有舍精进，复能摄受甚深般若波罗蜜多方便善巧，便不远离般若、静虑、精进、安忍、净戒、布施波罗蜜多，如是乃至不远离一切智、道相智、一切相智。当知如是住菩萨乘诸善男子、善女人等，终不中道衰耗退败，超声闻地及独觉地，成熟有情、严净佛土，疾证无上正等菩提。何以故？以能摄受甚深般若波罗蜜多方便善巧，具诸功德，诸佛菩萨共护念故。」
　　尔时，具寿善现白佛言：「世尊！云何住菩萨乘诸善男子、善女人等，由不摄受甚深般若波罗蜜多方便善巧，离诸功德，退堕声闻及独觉地，不证无上正等菩提？」
　　佛告善现：「善哉！善哉！汝为利乐住菩萨乘诸善男子、善女人等问如是事，汝今谛听，当为汝说。善现当知！有菩萨乘诸善男子、善女人等，从初发心执我、我所修行布施乃至般若波罗蜜多，此善男子、善女人等修布施时作如是念：『我能行施，我施此物，彼受我施。』修净戒时作如是念：『我能持戒，我持此戒，我具是戒。』修安忍时作如是念：『我能修忍，我于彼忍，我具是忍。』修精进时作如是念：『我能精进，我为此精进，我具是精进。』修静虑时作如是念：『我能修定，我为此修定，我具是定。』修般若时作如是念：『我能修慧，我为此修慧，我具是慧。』
　　「复次，善现！此善男子、善女人等修布施时执有是布施，执由此布施，执布施为我所；修净戒时执有是净戒，执由此净戒，执净戒为我所；修安忍时执有是安忍，执由此安忍，执安忍为我所；修精进时执有是精进，执由此精进，执精进为我所；修静虑时执有是静虑，执由此静虑，执静虑为我所；修般若时执有是般若，执由此般若，执般若为我所。是善男子、善女人等，我、我所执恒随逐故，所行布施乃至般若波罗蜜多，增长生死不能解脱生等众苦。所以者何？布施波罗蜜多中无如是分别可起此执，乃至般若波罗蜜多中亦无如是分别可起此执。何以故？远离此、彼岸是布施波罗蜜多相，乃至是般若波罗蜜多相故。
　　「善现当知！此菩萨乘诸善男子、善女人等不知此岸彼岸相故，不能摄受布施、净戒、安忍、精进、静虑、般若波罗蜜多，乃至不能摄受一切智、道相智、一切相智，由是因缘，此菩萨乘诸善男子、善女人等，堕声闻地或独觉地，不证无上正等菩提。」

　　大般若波罗蜜多经卷第四百四十四

